อะไรคือปัจจัยเสี่ยง/สาเหตุของความดันโลหิตต่ำเมื่อลุกยืน
ปัจจัยเสี่ยงต่อการเกิดภาวะ/โรคความดันโลหิตต่ำเมื่อลุกยืนได้แก่

 ผู้สูงอายุ: 
-จากการมีโรคเรื้อรัง/ โรคประจำตัวต่างๆและการเสื่อมถอยของเซลล์ทุกชนิดในร่างกายรวมทั้งของ หัวใจ หลอดเลือด และระบบประสาทอัตโนมัติ และร่วมกับผู้สูงอายุมักไม่ค่อยได้ดื่มน้ำ ร่างกายจึงมักอยู่ในภาวะขาดน้ำเสมอ

 ภาวะขาดน้ำ: 
-จึงส่งผลให้ปริมาตรของน้ำในหลอดเลือดลดลง ส่งผลให้ปริมาตรของเลือดในร่างกาย/ในหลอดเลือดลดลง เมื่อเกิดเลือดคั่งในขาหรือในช่องท้องจึงเกิดภาวะความดันโลหิตต่ำเมื่อลุกยืนได้ง่าย เช่น จากดื่มน้ำน้อย จากอากาศร้อน เหงื่อออกมากจากเล่นกีฬาหรือทำงานกลางแจ้ง หรือการสูญเสียน้ำจากท้องเสียรุนแรง
- โรคขาดฮอร์โมนจากต่อมหมวกไต เช่น โรคแอดดิสัน (Addison’s disease)
- โรคของระบบประสาทอัตโนมัติ (Neurogenic orthostatic hypotension)
- โรคสมองบางชนิด เช่น โรคพาร์กินสัน, โรคสมองเสื่อม
- การดื่มสุราเรื้อรัง
- โรคซีด
- ภาวะหัวใจล้มเหลว
- โรคเบาหวานและ/หรือภาวะน้ำตาลในเลือดต่ำ
- ภาวะขาดไทรอยด์ฮอร์โมน
- การเสียสมดุลของน้ำและเกลือแร่ เช่น ภาวะมีโพแทสเซียมในเลือดต่ำ (Hypokalemia)
- มีเลือดออกมาก เช่น อุจจาระเป็นเลือด หรือ จากเลือดกำเดาออกมาก
- ขาดการเคลื่อนไหวต้องนอนในเตียงนานๆ/ ภาวะนอนติดเตียง เช่น หลังการผ่าตัดใหญ่
- ภาวะมีความเครียดสูง วิตกกังวลสูง หรือตกใจมาก
- คนที่มีอาการความดันโลหิตต่ำหลังกินอาหารมื้อหลักในปริมาณสูงโดยเฉพาะอาหารแป้งซึ่งมักจะเกิดอาการความดันโลหิตต่ำภายในประมาณ 2 ชั่วโมงหลังกินอาหารมื้อใหญ่ (Postprandial hypotension)
- เป็นผลข้างเคียงจากยาบางชนิด เช่น ยาขับน้ำ/ยาขับปัสสาวะ ยาคลายเครียด ยาลดความดัน
อายุรศาสตร์ (อายุรศาสตร์) - Internal Medicine